KIRJALLINEN KYSYMYS E-2375/01

esittäjä(t): Olivier Dupuis (TDI) komissiolle

(8. elokuuta 2001)

Aihe: Pohjois-Korean tilanne

Tiedot niiltä pohjoiskorealaisilta, jotka ovat saaneet turvapaikan YK:n pakolaisjärjestön Pekingin toimipisteestä, vahvistavat kuvaa maan katastrofaalisesta tilanteesta. Tämä kuva oli suodattunut jo kaikista niistä raporteista, jotka käsittelivät Pohjois-Korean tilannetta, ei vain Yhdysvaltain kongressin pakolaisasiain valiokunnan raportista. 90-luvun puolivälistä tähän päivään jatkuneen nälänhädän uhrien määrä nousee jo 10 prosenttiin väestöstä ja on yhä armotta nousemassa. Yksi Pekingin pakolaisista, mainittaessa Kim Jong Ilin hallitukselle myönnetty humanitaarinen apu, on selostanut, että tätä apua ei lainkaan jaeta väestölle. Käy siis ilmi sekä näistä suorista todistuksista että muista lähteistä, että Kim Il Jongin politiikassa ei ole ollut näkyvissä mitään merkkiä suunnanmuutoksesta sen vuoden aikana, jonka eri unionimaat ovat noudattaneet niin sanottua normalisointipolitiikkaa Pjongjangin hallituksen kanssa. EU:n normalisointipolitiikan vahvistukseksi kolmikko Person, Solana ja Patten tekivät matkan Pohjois-Koreaan.

Onko komissio aikeissa turvautua riippumattomiin lähteisiin saadakseen selville unionin lähettämän elintarvikeavun todellisen vastaanottajan? Jos osoittautuu todeksi, että Kim Il Jongin hallintokoneisto systemaattisesti takavarikoi avun, aikooko komissio ryhtyä uudelleen

neuvottelemaan Pohjois-Korealle myönnetyn humanitaarisen avun ehdoista ja edellyttämään todellisten poliittisten ja taloudellisten uudistusten toimeenpanoa, alkaen maataloudesta? Aikooko komissio painostaa Kiinan viranomaisia luopumaan pohjoiskorealaisten turvapaikanhakijoiden ja pakolaisten systemaattisesta luovuttamisesta?

Christopher Pattenin komission puolesta antama vastaus

(11. lokakuuta 2001)

Komissio on antanut vuodesta 1995 alkaen Pohjois-Korealle humanitaarista apua elintarvikeapuna (elintarvikeapua ja -varmuutta koskevasta budjettikohdasta) ja humanitaarisina tukitoimina (Euroopan komission humanitaarisen avun toimiston ECHOn kautta).

Komissio on antanut Pohjois-Korealle elintarvikeapua yhteensä noin 168 miljoonan euron arvosta. Alunperin elintarvikeapua (pääasiassa vilja, kasviöljy ja sokeri) koskevaa avustusohjelmaa on enenevässä määrin suunnattu maatalouden elvyttämiseen annettavaksi tueksi (pääasiassa lannoitteet, maataloudessa tarvittavat laitteet ja maataloutta koskevat hankkeet sekä teknisenä apuna annettava tuki) maataloustuotannon kestävän kasvun tukemista koskevana johdonmukaisempana lähestymistapana pyrittäessä suurempaan elintarvikevarmuuteen.

Lisäksi on annettu 38 miljoonaa euroa sellaisiin ECHO-ohjelman humanitaarisiin toimiin kuten lääkkeiden, veden, saniteettitarvikkeiden ja talvivaatteiden toimittamiseen heikoimmassa asemassa oleville väestöryhmille Pohjois-Koreassa.

Vuodesta 1997 Pjongjangissa ovat toimineet pysyvästi teknisen avun toimisto ja paikalla asuva asiantuntijaryhmä kaikkien kyseisten humanitaaristen ja elintarvikevarmuutta koskevien toimien ja yhteisön tukitoimien valvomiseksi sekä ohjelman asianmukaisen täytäntöönpanon varmistamiseksi hyväksyttävissä työskentelyolosuhteissa. Teknisen avun ryhmä on pannut merkille, että avun toimittaminen jakelupisteisiin on sujunut häiriöittä ja että väestön ravitsemustila on parantunut niillä alueilla, joille yhteisön apua on lähetetty.

Komissio on edelleen huolestunut niiden tilanteesta, jotka pakenevat Korean demokraattisesta kansantasavallasta Kiinan-vastaista rajaa pitkin. Asia otettiin äskettäin esille EU:n ja Kiinan huippukokouksessa 5. syyskuuta 2001. Komissio toivoo, että Kiina, Etelä-Korea ja Korean demokraattinen kansantasavalta toimivat täysimääräisesti yhteistyössä Yhdistyneiden kansakuntien pakolaisasiain päävaltuutetun (UNHCR) kanssa kyseisen ongelman ratkaisemiseksi.